So paar dae terug sien ek spek met ’n swartpeper buitelagie by Woolies en dit gee vir my ’n idee. Langs die spek wink hulle varkworsies met kruie vir my en ek gryp hulle ook. Terug by die huis maak ek ‘duiwels’, maar in plaas van pruimedante gebruik ek vars dadels. Ek druk die worsievulsel uit en rol piepklein frikkadelletjies. Die lot kom op stokkies met heel salieblare en dan’s dit tyd vir die braai. ’n Bottel goeie borrels hierby en ek’s bitter gelukkig. Warm Kerswense vir almal. Ons praat weer in die nuwe jaar.